ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Необходими са автономни тарифни квоти на Съюза за продукти, чието производство в Съюза е недостатъчно, за да отговори на нуждите на промишлеността на Съюза, използваща тези продукти, за текущия квотен период. В отговор на исканията на няколко държави-членки Комисията разгледа заедно със съответните правителствени експерти въпроса дали да бъдат открити нови автономни тарифни квоти за някои селскостопански и промишлени продукти.

На 22 декември 2009 г. Съветът прие Регламент (ЕС) № 7/2010 за откриване и управление на автономни тарифни квоти на Съюза за някои селскостопански и промишлени продукти, за да бъде задоволено при най-благоприятни условия търсенето на въпросните продукти в Съюза.

Следва да бъдат открити тарифни квоти на Съюза с намалени или нулеви ставки на автономните мита по Общата митническа тарифа, с подходящ размер, без това да нарушава пазара на съответните продукти. Разискванията на срещите на Групата по икономически и тарифни въпроси показаха, че държавите-членки са готови да увеличат размерите на квотите за продуктите, посочени в предложението за регламент, и да изменят описанието на продукта за квотата с пореден номер 09.2631, без това да наруши пазара на тези продукти. Също така бе необходимо да бъде закрита тарифната квота с пореден номер 09.2947.

Предложението е в съответствие с политиките в областта на селското стопанство, търговията, предприемачеството, развитието и външните отношения. По-специално, настоящото предложение не е за сметка на държавите, ползващи се с преференциални търговски споразумения с ЕС (напр. Общата система за преференции — ОСП, режима на Споразумението за партньорство със страните от Африка, Карибите и Тихоокеанския басейн — АКТБ, споразуменията с държавите кандидатки и потенциалните държави кандидатки от Западните Балкани).

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Проведена бе консултация с Групата по икономически и тарифни въпроси, която представлява предприятията на всяка държава-членка. Всички изброени квоти отговарят на споразумението, постигнато от Групата.

Не бе споменато съществуването на потенциално сериозни рискове с необратими последици.

Това предложение подлежи на консултация между отделните служби и се публикува след приемането му от Съвета.

3. ПРАВНИ ЕЛЕМЕНТИ НА ПРЕДЛОЖЕНИЕТО

Изменение на регламент на Съвета за откриване и управление на автономни тарифни квоти на Съюза за някои селскостопански и промишлени продукти с правно основание член 31 от Договора за функционирането на Европейския съюз. По силата на посочения член автономните тарифни квоти се определят от Съвета с квалифицирано мнозинство въз основа на предложение на Комисията.

Предложението попада в обхвата на изключителната компетентност на Съюза. Следователно принципът на субсидиарност не се прилага.

Този набор от мерки съответства на принципите за опростяване на процедурите за икономическите оператори, осъществяващи външна търговия, и на Съобщението на Комисията от 1998 г. относно автономните мерки за тарифно суспендиране и квоти (C 128, 25.4.1998 г., стр. 2).

4. ВЪЗДЕЙСТВИЕ ВЪРХУ БЮДЖЕТА

Несъбрани митни сборове на обща стойност 837 623 EUR.

5. НЕЗАДЪЛЖИТЕЛНИ ЕЛЕМЕНТИ

В приложението към предложения регламент са изброени увеличенията и измененията на автономните квоти.

2011/0120 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) № 7/2010 за откриване и управление на автономни тарифни квоти на Съюза за някои селскостопански и промишлени продукти

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 31 от него,

като взе предвид предложението на Европейската комисия,

като има предвид, че:

1. С цел да се осигури достатъчно и непрекъснато снабдяване с някои стоки, чието производство в Съюза е недостатъчно, и да се избегнат смущенията на пазара, с Регламент (ЕС) № 7/2010 на Съвета[1] за някои селскостопански и промишлени стоки са открити автономни тарифни квоти, в рамките на които тези продукти могат да бъдат внасяни с нулеви или намалени ставки на митата.

2. Предварително установените размери за автономните тарифни квоти на Съюза с поредни номера 09.2767, 09.2813, 09.2628, 09.2629 и 09.2635 са недостатъчни, за да отговорят на нуждите на промишлеността на Съюза. Следователно тези размери на квотите трябва да се увеличат, считано от 1 юли за тарифните квоти с поредни номера 09.2767 и 09.2813 и от 1 януари за тарифните квоти с поредни номера 09.2628 , 09.2629 и 09.2635.

3. Освен това описанието на продукта за автономната тарифна квота на Съюза с пореден номер 09.2631 следва да бъде преразгледано.

4. Също така вече не е в интерес на Съюза да продължава да предоставя тарифна квота за второто полугодие на 2011 г. Поради това квотата с пореден номер 09.2947 следва да бъде закрита, считано от 1 юли 2011 г. и съответният ред следва да бъдат заличен от приложението към Регламент (ЕС) № 7/2010.

5. Поради това Регламент (ЕС) № 7/2010 следва да бъде съответно изменен.

6. Тъй като някои от мерките, предвидени в настоящия регламент, ще се прилагат от 1 януари 2011 г., а други от 1 юли 2011 г., настоящият регламент следва да се прилага от същите дати и да влезе в сила незабавно,

ПРИЕ НАСТОЯЩИЯ РЕГЛАМЕНТ:

Член 1

Приложението към Регламент (ЕС) № 7/2010 се изменя, както следва:

1) Редовете за тарифни квоти с поредни номера 09.2767, 09.2813 и 09.2631 се заменят с редовете, посочени в приложение I към настоящия регламент,

2) Редовете за тарифни квоти с поредни номера 09.2628, 09.2629 и 09.2635 се заменят с редовете, посочени в приложение II към настоящия регламент.

3) Редът за тарифна квота с пореден номер 09.2947 се заличава.

Член 2

Настоящият регламент влиза в сила в деня на публикуването му в Официален вестник на Европейския съюз .

Той се прилага от 1 юли 2011 г.

Член 1, параграф 2 обаче се прилага от 1 януари 2011 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година,

За Съвета

Председател

ПРИЛОЖЕНИЕ I

Тарифни квоти, посочени в член 1, параграф 1:

Пореден номер | Код по КН | ТАРИК | Описание | Период за квотата | Размер на квотата | Мито за квотата |

09.2767 | ex 2910 90 00 | 80 | Алилглицидилетер | 1.1.-31.12. | 4 300 тона | 0 % |

09.2813 | ex 3920 91 00 | 94 | Съекструдирано трислойно фолио от поли(винилбутирал) без градуирана цветна лента, с тегловно съдържание на 29 % или повече, но не повече от 31 % 2,2’-етилендиоксидиетил бис (2-етилхексаноат) като пластификатор | 1.1.-31.12. | 3 000 000 m² | 0 % |

09.2631 | ex 9001 90 00 | 80 | Стъклени лещи, призми и залепени елементи без държатели, използвани за производство на стоки с кодове по КН 9002, 9005, 9013 10 и 9015 (1) | 1.1.-31.12. | 5 000 000 броя | 0 % |

ПРИЛОЖЕНИЕ II

Тарифни квоти, посочени в член 1, параграф 2:

Пореден номер | Код по КН | ТАРИК | Описание | Период за квотата | Размер на квотата | Мито за квотата |

09.2628 | ex 7019 52 00 | 10 | Мрежеста тъкан от стъклени влакна, обвити с пластмаса, с тегло 120 g/m² (± 10 g/m²), от вида на използваните за производство на транспаранти и мрежи с фиксирана рамка против насекоми | 1.1.-31.12. | 1 900 000 m² | 0 % |

09.2629 | ex 7616 99 90 | 85 | Алуминиеви телескопични дръжки, предназначени да бъдат използвани в производството на куфари и пътни чанти (1) | 1.1.-31.12. | 600 000 броя | 0 % |

09.2635 | ex 9001 10 90 | 20 | Оптични влакна за производство на кабелите от стъклени влакна от позиция 8544 (1) | 1.1.-31.12. | 3 300 000 km | 0 % |

ЗАКОНОДАТЕЛНА ФИНАНСОВА ОБОСНОВКА ЗА ПРЕДЛОЖЕНИЯ С ОТРАЖЕНИЕ ВЪРХУ БЮДЖЕТА, СТРОГО ОГРАНИЧЕНО ДО ПРИХОДНАТА ЧАСТ

1. НАИМЕНОВАНИЕ НА ПРЕДЛОЖЕНИЕТО:

Регламент на Съвета за изменение на Регламент (ЕС) № 7/2010 за откриване и управление на автономни тарифни квоти на Съюза за някои селскостопански и промишлени продукти

2. БЮДЖЕТНИ РЕДОВЕ

Глава и статия: Глава 12, статия 120

Сума, предвидена в бюджета за 2010 година: 14 079 700 000 EUR

3. ФИНАНСОВО ВЪЗДЕЙСТВИЕ

( Предложението няма финансово отражение

X Предложението няма финансово въздействие върху разходите, но финансовото въздействие върху приходите е, както следва:

(в млн. EUR до първия знак след десетичната запетая)

Бюджетен ред | Приходи[2] | 6-месечен период, започващ на 1.7.2011 г. |

Статия 120 | Въздействие върху собствените ресурси | - 0,8 |

4. Мерки за борба с измамите

Разпоредбите, свързани с управлението на тарифните квоти, включват мерките, необходими за предотвратяване и защита от измами и нередности.

5. Други бележки

ПРИЛОЖЕНИЕ I

В сила от 1.7.2011 г. 7.2011:

Тарифни квоти, посочени в член 1

Описание на продукта | Размер на квотата (брой/тонове) | Прогнозна цена (EUR за тон/m²) | Мито (%) (Обща митническа тарифа 2011 г.) | Мито за квотата (%) | Очаквана загуба на приходи (в EUR) |

Етер 09.2767 | + 1 800 тона (начален размер: 2 500 тона) | 4 500 | 5,5 | 0 | 445 500 |

Фолио 09.2813 | + 1 000 000 m² (начален размер: 2 000 000 m² | 6,26 | 6,1 | 0 | 381 860 |

Общо загуба на приходи: (827 360 EUR – 206 840 EUR ) = 620 520 EUR нето.

ПРИЛОЖЕНИЕ II

В сила от 1.1.2011 г. 1.2011:

Тарифни квоти, посочени в член 2

Описание на продукта | Разлика в размера на квотата (тонове/g) | Прогнозна цена (EUR за тон/m², брой, km) | Мито (%) (Обща митническа тарифа 2011 г.) | Мито за квотата (%) | Очаквана разлика в загубата на приходи спрямо предходния период на квотата (в EUR) |

Мрежеста тъкан от стъклени влакна 09.2628 | + 1 550 000 m² (начален размер: 350 000 m² | 0,96 | 7 | 0 | 104 160 |

Дръжки 09.2629 | + 360 000 броя (начален размер: 240 000 броя) | 2,32 | 6 | 0 | 50 112 |

Оптични влакна 09.2635 | + 700 000 km (начален размер: 2 600 000 броя) | 6,66 | 2,9 | 0 | 135 198 |

Общо загуба на приходи по отношение на предходния период на квотата:(289 470 EUR – 72 367 EUR ) = 217 103 EUR нето.

[1] OВ L 3, 7.1.2010 г., стр. 1.

[2] По отношение на традиционните собствени ресурси (селскостопански мита, налози върху захарта, мита) посочените суми следва да бъдат в нетен размер, т.е. брутните суми след приспадане на 25 % разходи по събирането.